Matchvinner Diomande: - Et av mine fineste mål
0Sarpsborg 08 0Stabæk Det er ikke uten grunn at Holmlia-gutten ble tatt ut av landslagssjef Per-Mathias Høgmo. På de siste fire kampene, mot henholdsvis Vålerenga, Sandefjord, Molde og Rosenborg, hadde Holmlia-gutten funnet nettmaskene. Totalt åtte mål på 10 runder var fasiten for spissen før dagens kamp mot Sarpsborg 08. Nå er antall scoringer blitt til ni. For mot et kompakt hjemmelag i vindkastene på Sarpsborg stadion, ble 25-åringen matchvinner med sin scoring i det 68. minutt. Sarpsborg-kaptein Ole Heieren Hansen feilberegnet ballbanen da Diomande ble spilt fri på siden, og plutselig var spissen forbi og på full fart inn mot mål. Innenfor sekstenmeteren dro han en enkel finte, før han fra skrått hold dunket ballen i nettaket til keeperdebutant Quentin Westberg (29). – Jeg får en lang ball og kriger meg forbi midtstopperen før jeg setter den i nettaket. Et av mine finere mål, sier målscoreren til VG samtidig som han minner om Godset-perlen mot nettopp Sarpsborg for to år siden. 1-0 var et faktum i en heller sjansefattig kamp, og da dommer Anders Johansen blåste for full tid, var det også resultatet. Litt senere befant matchvinneren seg i pressesonen, med en ispose rundt kneet. – De gikk hardt etter meg, men det er bare et slag. Det er ikke noe stress, forsikrer formspissen, som er tatt ut i Norges tropp som møter Sverige 8. juni, dagen etter at Stabæk spiller mot Bodø/Glimt. – Jeg fokuserer på Stabæk her og nå, så får Høgmo ta valget når det kommer. Men jeg må være realistisk: To kamper på to dager blir vanskelig. Jeg ser mot EM-kvaliken (12. juni), sier Diomande. De tre poengene fra dagens kamp blir i hvert fall med Stabæk-bussen hjem. Dermed la Stabæk press på serieleder Rosenborg. Bob Bradleys menn har 23 poeng etter 11 runder, mens Rosenborg, som spilte uavgjort mot Tromsø senere på kvelden, har 26. Dagens seier er den amerikanske treneren fornøyd med. – Dette er en typisk kamp vi ikke hadde vunnet i fjor. I pausen sa jeg fra om hva jeg mente om spillet og at vi måtte forbedre oss. Det gikk for sakte med oss, men vi hevet oss i andre omgang. Og «Dios» mål var fantastisk, sier Bradley til VG, som ikke ønsker å legge restriksjoner på spissen sin med tanke på Sverige-kampen. – Det lar jeg Høgmo ta seg av, men det er vel slik at de som ikke spiller i Tippeligaen kommer til å spille mest i den første kampen, sier Bradley. Og mens Stabæk kan juble for tre poeng, blir Sarpsborg 08 stående med sine 16. Det holder til en foreløpig 7. plass. – Det er ikke helsvart, men Stabæk er gode. De får oss på hæla og vi blir slitne. De vant fortjent, konstaterer trener Geir Bakke overfor VG.
(Sarpsborg 08 - Stabæk 0-1) Adama Diomande (25) senket Sarpsborg med et øyeblikks magi. Nå har den landslagsuttatte spissen scoret i fem kamper på rad.